Binnelandse sake slaggereed vir kiesersregistrasie-naweek(Foto: Facebook) Binnelandse sake se kantore oor die hele land is slaggereed vir die finale kiesersregistrasie-naweek nadat talle Suid-Afrikaners hul identiteitsdokumente (ID’s) betyds gaan afhaal het. Die komende naweek is Suid-Afrikaners se laaste kans om te registreer vir die algemene verkiesing vanjaar. ’n ID word egter benodig om dit te kan doen. Siyabonga Cwele, minister van binnelandse sake, het Donderdag alle Suid-Afrikaners bedank wat hul ID’s betyds vir registrasie by binnelandse sake gaan afhaal het. “Dit is duidelik dat ons inderdaad as land kan groei wanneer ons saamwerk. Die reaksie van landsburgers en alle belanghebbendes was wonderlik. Ek is bly dat soveel mense na ons kantore gekom het om hul ID’s te kom afhaal,” het Cwele gesê. Cwele het ’n beroep op alle landsburgers gedoen om hul ID’s in orde te kry voor die finale kiesersregistrasie-geleentheid hierdie Saterdag en Sondag. “Ek is heel tevrede dat ons kantore gereed sal wees om ons landsburgers oor die komende naweek te help.” Volgens Cwele het die getal ID’s wat nog nié by binnelandse sake afgehaal is nie vanjaar verminder, veral in Gauteng. Die getal onafgehaalde ID’s het sedert verlede week van 90 000 na sowat 55 000 gedaal, sê die minister. Diegene wat nóg nie hul ID’s gaan afhaal het nie hoef egter nie bekommerd te wees nie. Binnelandse sake sal Saterdag en Sondag vanaf 08:00 tot 17:00 oop wees om landsburgers te help met die afhaal van hul ID’s, die verwerking van aansoeke vir ID’s, asook tydelike identifikasiesertifikate.